ARRONDO ALDASORO (EH Bildu, 2014-12-12):
Eskerrik asko. Egun on guztioi eta egun on eta ongi-etorri bereziki ELA eta LAB sindikatuko ordezkariei.
Jakin badakigu arduratuta zaudetela orain tratatu behar dugunarekin eta ez da gutxiagorako benetan larria delako.
Gobernu ezberdinen aldetik eta legearen aldetik nahi duena jasotzen ohituta dagoen patronalak kontrolatzen ez duen eta aurre egiten dien sindikatuen aurka egindako beste eraso baten aurrean gaude. Lehendabizi, testuingurua aipatzea beharrezkoa iruditzen zait eta hortik hasiko naiz.
Espainiako Gobernuak Erakunde Sindikal eta Enpresarialen Estatutuen Gordailuari buruzko Errege Dekretuaren zirriborroa aurkeztu du. Zirriborro horren xedea estatutuen gordailu sistema moldatzea egokitzapen batzuk egiteko. Erakunde sindikalek, patronalek eta gobernu autonomikoek alegazioak egin ditzakete prozedurak horretarako aukera ematen duelako.
Testuinguru horretan, Confebasken txosten bat ezagutu dugu, hainbat proposamen jasotzen dituena eta bertan egindako proposamen horien ondorioz, ELA eta LAB –eta beste batzuk ere bai– legez kanpo gera litezke. Sindikatu izaera galdu dezakete Confebaskek diona onartu eta aplikatuko balitz.
Dekretu proiektuan eta lehen aipatutakoaz gain, sindikatuek eta patronalek euren helburuen artean sartu beharko dituzte lan arloari dagozkionak: Negoziazio kolektiboa, gatazka kolektiboak planteatzea, gizarte elkarrizketa eta administrazio publikoen organoetan parte hartzea.
Confebaski egotzitako agiriak horri buruzko interpretazioa ematen du. Helburu horiek propio aipatu ezean, erakundeak sindikatu egoera galduko lukeela uste du eta gehitzen du araudi bat egotea, bereziki egokia iruditzen zaiola. Araudia haratago jotzea planteatzen du Confebaskek. Hala, helburu horiek estatutuetan jasota ere, errealitatean ez direla gauzatzen frogatuta geratzen denean, erakundeak kanporatzea eska liteke.
Erabaki drastikoa izango zenez, Confebaskek estatutuen gordailutik kanporatzeko azken erabakia epaile baten esku uzteko eskatzen du ezagututako txosten horretan esaten den arabera eta Araba, Gipuzkoa eta Bizkaiko egoera aipatuz, honakoa esaten du:
"Confebask tiene un especial interés en este asunto. Es sobradamente conocida la estrategia…
...egoera aipatuz, honakoa esaten du:
"Confebask tiene un especial interés en este asunto. Es sobradamente conocida la estrategia del sindicato mayoritario en el País Vasco –ELA–, a la que está arrastrando además al tercer sindicato –LAB–, con quien suman cerca del 60 % de la representatividad sindical.
"Han entrado en la dinámica de boicotear con éxito que exista y se practique por el resto de agentes dicho diálogo social, y dedican buena parte de sus esfuerzos a cuestiones ajenas a los fines que le son propios, como todo lo referido al Tren de Alta Velocidad o que sólo muy colateralmente tienen que ver con la acción sindical, iniciativas legislativas sobre cláusulas sociales o en materia fiscal".
Bide beretik gehitzen du: "Por supuesto que dichas organizaciones pueden libremente dedicarse a lo que estimen más oportuno, pero no deberían, investidas de lo que realmente no son, poder condicionar e incluso anular la actividad propia de las organizaciones empresariales y sindicales, que sí lo son realmente".
Proposatzen dena oso larria da eta, onartezina izateaz gain, askatasun sindikalaren aurkako eraso antidemokratikoa da, sindikatu bertikalaren garaia gogoratzen dizkigu.
Badirudi Confebaskek garai haietako harreman sindikalak amesten dituela, hau da, inposizioa eta askatasun eza.
Argi dago, Confebaski aurre egiten diotenak, deserosoak direnak beraientzat, ilegalizatzeko aukera zabaltzearen alde egiten du, inolako lotsarik gabe.
Herri honetan oso ondo dakigu Madrildik nola erabiltzen diren arauak eta legeak. Oso ondo dakigu zein erraz utzi izan diren legez kanpo erakunde bat baino gehiago. Eta lehen esan dudan bezala, patronala, Confebask ohituta dago nahi duena egiten eta gainera gobernu ezberdinen babesa izaten.
Eta kasu honetan ere zer egin du Jaurlaritzak? Gauza bera, gauza bera egin du. Langile gehienon ordezkaritza duen sindikatuak legez kanpo uzteko proposamena mahai gainean dagoenean, Jaurlaritzak elkarrizketa mahaia deitu du.
Jaurlaritzak Confebaskek aipatutako Errege Dekretuari egindako alegazioak ezagutzen dituen ala ez oraindik argitu ez duenean, elkarrizketa sozialerako mahaia deitu du, aintzat hartu gabe sindikatu batzuk bertan behera uzteko eskaria egin zutela, gehiengo sindikalaren parte hartzea bermaturik ez dagoenean, eta LAB eta ELAren aurka jotzeko tresna bihur litekeela jakinda.
Elkarrizketa mahaia, gogoratu nahi dut, langileen ordezkarien gehiengorik gabe, mahai horretan bakarrik ordezkatuta dago langileen % 31 eta hori bai, Confebask badago, hor ez dago inolako zalantzarik.
Mahai hori, elkarrizketa sozialeko mahaia erabili izana gaiari larritasuna kentzeko eta eztabaida bera amaitutzat emateko ez da ez bidea eta ez da zilegi.
Behin baino gehiagotan esan ohi dugu Confebaskek gure herrian Madrildik datozen murrizketa guztiak bere egin dituela eta indarrean ipini dituela.
Ikustea besterik ez dago lan erreformaren aplikazioa, negoziazio kolektiboan izandako jarrera eta duen jarrera, ultra aktibitatearen inguruan zenbat langile utzi diren hitzarmenik gabe eta abar luze bat.
Lan harremanen marko propioa defendatzen dugunontzat Confebaskek orain arte behintzat duen jarrera oztopo bat da. Hori da errealitatea eta lan harremanen euskal esparrua defendatzen dugunontzat onartezina izan beharko litzateke Estatuan arautzen diren legeei begira egotea, lege atzerakoiak eta antidemokratikoak direnak, eta hauen aplikazioa gure herrian defendatzea, eta honetaz ere hitz egin beharko genuke.
Guzti honen aurrean ezin gara isilik eta ezer egin gabe gelditu, Legebiltzarrak, Jaurlaritzak ere, zeresana eta bereziki zeregina dauka horrelako eraso baten aurrean eta horregatik beharrezkoa jotzen genuen interpelazio hau gaur hemen egitea eta eztabaida hau hemen irekitzea.
Zer egiteko asmoa dauka lehendakariak, ELA eta LAB bezalako sindikatuak legez kanpo uzteko aukera zabaltzen duen Confebaskek proposatutakoari aurre egiteko.